b'\n_START_ARTICLE_\nPlayStation 3\n_START_SECTION_\nAjalugu\n_START_PARAGRAPH_\nPlayStation 3 esitleti ametlikult esmakordselt E3 2005 konverentsi raames 16. mail 2005. Seal oli esindatud vaid Playstation 3 mittet\xc3\xb6\xc3\xb6tav protot\xc3\xbc\xc3\xbcp koos PlayStationi originaalse bumerang stiilis juhtmevaba kontrolleriga. Samal ajal esitleti ka esimesi m\xc3\xa4nge (nt "Metal Gear Solid 4: Guns of the Patriots") samav\xc3\xa4\xc3\xa4rse j\xc3\xb5udlusega arvutil ja kasutati tarkvara arendus komplekte. Algsel protot\xc3\xbc\xc3\xbcbil oli 2 HDMI-liides, 3 Etherneti-liidest ja 6 USB-liidest. Aasta hiljem konverentsil E3 2006 oli kulude kokkuhoiuks siiski v\xc3\xa4hendatud HDMI- ja Etherneti-liideseid \xc3\xbchele ning USB-liideseid 4-le. Samal esitlusel kuulutati v\xc3\xa4lja ka see, et m\xc3\xbc\xc3\xbcgile tuleb konsoolist kaks versiooni: 20 GB mudel hinnaga 499 USD ja 60 GB mudel hinnaga 599 USD. 60 GB mudelile lubati lisaks Wi-Fi Interneti, m\xc3\xa4lukaardilugereid, h\xc3\xb5bedasi kaunistuselemente ja HDMI-pesa. M\xc3\xb5lemad mudelid pidid m\xc3\xbc\xc3\xbcgile j\xc3\xb5udma Jaapanis 11. novembril 2006 ning Euroopas ja P\xc3\xb5hja-Ameerikas 17. novembril 2006._NEWLINE_Veidi aja p\xc3\xa4rast l\xc3\xbckati siiski PlayStation 3 m\xc3\xbc\xc3\xbcgiletulek PAL-i regioonis edasi 2007. aasta m\xc3\xa4rtsini, kuna Blu-Ray-m\xc3\xa4ngijate jaoks ei j\xc3\xa4tkunud komponente._NEWLINE_2006. aasta septembris toimunud Tokyo Game Showl teatas Sony, et ka 20 GB mudel saab HDMI-liidese ja samas mudel odavneb 20%. Samal \xc3\xbcritusel n\xc3\xa4idati ka 27 m\xc3\xa4ngu, mis t\xc3\xb6\xc3\xb6tasid PlayStation 3 riistvaral.\n_START_SECTION_\nM\xc3\xbc\xc3\xbcgiletulek\n_START_PARAGRAPH_\nPlayStation 3 tuli esmakordselt m\xc3\xbc\xc3\xbcgile Jaapanis 11. novembril 2006 kell 7 hommikul. Jaapani uuringufirma Media Create andmetel m\xc3\xbc\xc3\xbcdi esimese 24 tunniga 81 639 konsooli. 17. novembril 2006 tuli PS3 m\xc3\xbc\xc3\xbcgile P\xc3\xb5hja-Ameerikas. Samal kuup\xc3\xa4eval pidi see m\xc3\xbc\xc3\xbcgile j\xc3\xb5udma ka \xc3\xbclej\xc3\xa4\xc3\xa4nud maailmas, kuid see t\xc3\xa4htaeg l\xc3\xbckati viimasel minutil edasi. Euroopa turule j\xc3\xb5udsid konsoolid 23. m\xc3\xa4rtsil 2007._NEWLINE_2009. aastal t\xc3\xb5i Sony v\xc3\xa4lja n-\xc3\xb6 \xc3\xb5hukese mudeli, mis oli m\xc3\xb5\xc3\xb5tmetelt v\xc3\xa4iksem, vaiksem ja v\xc3\xa4iksema voolutarbega. Sellega muudeti ka logo disaini ja m\xc3\xa4ngu \xc3\xbcmbriste disaini.\n_START_SECTION_\nRiistvara\n_START_PARAGRAPH_\nPlayStation 3 s\xc3\xbcsteem koosneb p\xc3\xb5hiseadmest ja temaga \xc3\xbchendatavatest lisaseadmetest.\n_START_SECTION_\nProtsessor\n_START_PARAGRAPH_\nPS3 kasutab Sony, Toshiba ja IBM-i koost\xc3\xb6\xc3\xb6s v\xc3\xa4lja t\xc3\xb6\xc3\xb6tatud Cell mikroprotsessorit olles esimeseks mass-toodetavaks seadmeks, mis v\xc3\xb5ttis kasutusele seda t\xc3\xbc\xc3\xbcpi mikroprotsessori. PS3 Cell koosneb \xc3\xbchest 3,2\xc2\xa0GHz PowerPC t\xc3\xbc\xc3\xbcpi protsessorist ja kaheksast s\xc3\xbcnergeetilisest protsessor \xc3\xbcksusest. Kaheksast on t\xc3\xb6\xc3\xb6s vaid seitse, millest \xc3\xbcks on m\xc3\xb5eldud vaid operatsiooni s\xc3\xbcsteemi jooksutamiseks. Lisaks on s\xc3\xbcsteemis kasutusel vahem\xc3\xa4luna 256 MB XDR DRAM t\xc3\xbc\xc3\xbcpi m\xc3\xa4lu.\n_START_SECTION_\nVideoprotsessor\n_START_PARAGRAPH_\nGraafika eest hoolitseb Sony ja Nvidia koost\xc3\xb6\xc3\xb6s v\xc3\xa4lja t\xc3\xb6\xc3\xb6tatud RSX Reality Synthesizer. P\xc3\xb5hineb see NV47 kiibil (Nvidia GeForce 7800 arhitektuur). See suudab kuvada pilti resolutsioonist 480i SD kuni 1080p HD. Lisaks on RSX-le s\xc3\xbcsteemil 256 MB GDDR3 t\xc3\xbc\xc3\xbcpi videom\xc3\xa4lu.\n_START_SECTION_\nPlaadiluger\n_START_PARAGRAPH_\nPlayStation 3-s kasutatakse m\xc3\xa4ngu plaatide lugemiseks Blu-Ray-lugerit. Seadme lugemiskiirus on 2x ning lisaks m\xc3\xa4ngudele suudab ta lugeda Blu-Ray-filmiplaate, DVD-sid ja CD-sid.\n_START_SECTION_\nK\xc3\xb5vaketas\n_START_PARAGRAPH_\nPlayStation 3 kasutab SATA t\xc3\xbc\xc3\xbcpi 2,5" k\xc3\xb5vaketast. PS3 m\xc3\xbc\xc3\xbcakse paljude eri suuruste k\xc3\xb5vaketastega. Sellegipoolest on k\xc3\xb5igi mudelite k\xc3\xb5vakettad tehtud nii, et kasutaja saab neid kergesti vahetada. Selleks on konsooli p\xc3\xb5hja all plastkaas, mille eemaldamisel tuleb n\xc3\xa4htavale k\xc3\xb5vaketas koos rakisega, mis on kruviga kinnitatud.\n_START_SECTION_\n\xc3\x9childuvus\n_START_PARAGRAPH_\nPS3-l on seadmete \xc3\xbchendamiseks Bluetooth 2.0, gigabit Ethernet, USB 2.0 ja HDMI 1.4. Lisaks neile on veel s\xc3\xb5ltuvalt mudelist Wi-Fi ja m\xc3\xa4lukaardiluger (Memory Stick, SD/MMC ja CompactFlash). Bluetoothi abil on v\xc3\xb5imalik \xc3\xbchendada juhtseadmeid (kuni 7).\n_START_SECTION_\nMudelid\n_START_PARAGRAPH_\nPlayStation 3 originaalmudelile ("FAT") tuli lisaks 2009. aastal v\xc3\xa4iksemam\xc3\xb5\xc3\xb5duline t\xc3\xa4iendatud mudel ("SLIM") 2013.aastal tuli v\xc3\xa4lja uuenduslikum PS3 ("SUPERSLIM") Mida p\xc3\xb5hiliselt osteti koos m\xc3\xa4ngudega "The Last of us" ja "Gran Turismo 6". P\xc3\xb5hiliselt eristatakse PS3 mudeleid nende k\xc3\xb5vaketta suuruse j\xc3\xa4rgi, kuigi p\xc3\xb5hilised erinevused on siiski konfiguratsioonis ja regioonis. Samuti on erinevusi v\xc3\xa4limuses.\n_START_SECTION_\nOriginaal\n_START_PARAGRAPH_\nOriginaalmudel oli saadaval kas 20 GB, 40 GB, 60 GB, 80 GB v\xc3\xb5i 160 GB k\xc3\xb5vakettaga. Esimese viie mudeli v\xc3\xa4line erinevus seisnes detailides (viimistluse v\xc3\xa4rvus, USB-liideste arv, luuk m\xc3\xa4lukaardilugeri ees). Esimestel mudelitel oli ka tugi PlayStation 2 m\xc3\xa4ngude m\xc3\xa4ngimiseks, mis k\xc3\xbcll hilisematel mudelitel puudub. Viimastel originaalmudelitel muutus Celli mikroprotsessori tootmise tehnoloogia 90\xc2\xa0nm-lt 65\xc2\xa0nm. See muutus v\xc3\xa4hendas \xc3\xbchtlasi konsooli voolutarvet ja tootmiskulusid.\n_START_SECTION_\nPlayStation 3 Slim\n_START_PARAGRAPH_\nPlayStation 2 eeskujul tehti ka PS3-st v\xc3\xa4iksem versioon. PlayStation 3 Slim tuli m\xc3\xbc\xc3\xbcgile P\xc3\xb5hja-Ameerikas ja Euroopas 1. septembril 2009 ja 3. septembril Jaapanis. See on 33% v\xc3\xa4iksem, 36% kergem ja s\xc3\xb5ltuvalt mudelist 34\xe2\x80\x9345% v\xc3\xa4iksema voolutarbega. Komplekte on k\xc3\xb5vaketaste mahuga 120 GB, 160 GB, 240 GB ja 320 GB. Cell mikroprotsessori tootmistehnoloogia on muutunud 45\xc2\xa0nm ja RSX oma 40\xc2\xa0nm, mis lisaks uuendatud jahutusele v\xc3\xb5imaldab konsoolil t\xc3\xb6\xc3\xb6tada madalamal temperatuuril. PS3-le on lisatud ka CEC tugi, mis laseb m\xc3\xb5nda t\xc3\xbc\xc3\xbcpi telerite puhul juhtida konsooli teleripuldi abil HDMI-liidese kaudu.\n_START_SECTION_\nT\xc3\xb6\xc3\xb6kindlus ja levinumad probleemid\n_START_PARAGRAPH_\n2009. aastal garantiifirma SquareTrade tehtud uuringust selgus, et vaid 10% PlayStation 3 konsoolidest \xc3\xbctleb \xc3\xbcles kahe aasta jooksul. See number j\xc3\xa4\xc3\xa4b piiridesse, mis on koduelektroonikale ette n\xc3\xa4htud. Igal konsoolil on v\xc3\xa4hemalt aastane garantii, mille l\xc3\xb5ppedes saab omal kulul saata PS3 Sonyle parandada.\n_START_SECTION_\nKollane tuli\n_START_PARAGRAPH_\nSelle k\xc3\xbcllaltki levinud probleemi tunneb \xc3\xa4ra selle j\xc3\xa4rgi, et konsoolil s\xc3\xbcttib rohelise tulukese asemel kollane. PlayStation 3-l t\xc3\xa4histab kollane tuli teadmata riistarariket (Yellow Light of Death). Levinuim p\xc3\xb5hjus on \xc3\xbclekuumenemisest tekkinud komponendi jootest lahti tulek. Sel juhul on viga lihtsasti parandatav \xc3\xbcmberjootmise teel. M\xc3\xb5nel juhul esineb ka komponendi l\xc3\xa4bip\xc3\xb5lemist, mida parandada on raske ja tihti vajab konsool v\xc3\xa4ljavahetamist. Sony asepresident Ray Maguire on teatanud, et probleemid ei tulene tootmisvigadest.\n_START_SECTION_\nLiigaastaprobleem\n_START_PARAGRAPH_\n1. m\xc3\xa4rtsil 2010 esines originaalmudelitel probleeme sisseehitatud kellaga. S\xc3\xbcmptomiteks oli mitte\xc3\xbchendumine PlayStationNetworkiga, m\xc3\xa4ngude mittem\xc3\xa4ngimine, mis n\xc3\xb5udsid kella, ja s\xc3\xbcsteemi aja muutmist 31. detsembriks 1999. Viga seisnes s\xc3\xbcsteemi liigaastate valesti lugemises (Leap Year Bug). Probleem kadus 2. m\xc3\xa4rtsil ja 29. juunil lasi Sony v\xc3\xa4lja s\xc3\xbcsteemi uuenduse 3.40, mis vea k\xc3\xb5rvaldas.\n_START_SECTION_\nBlu-Ray lugeri viga\n_START_PARAGRAPH_\n\xc3\x9csna sagedasti juhtub, et PlayStation 3 ei suuda enam plaati lugeda v\xc3\xb5i m\xc3\xa4ngud hakkavad teatud koha peal seisma j\xc3\xa4\xc3\xa4ma. Viga v\xc3\xb5ib olla kas katkises v\xc3\xb5i lihtsalt m\xc3\xa4\xc3\xa4rdunud Blu-Ray l\xc3\xa4\xc3\xa4tses v\xc3\xb5i seadmes. Lihtsamal juhul piisab l\xc3\xa4\xc3\xa4tse puhastamisest kuid tihti peab vahetama \xc3\xa4ra l\xc3\xa4\xc3\xa4tse v\xc3\xb5i isegi terve seadme. Seda on soovituslik lasta teha Sonyl saates neile konsooli, kuna Blu-Ray seadmed on seotud konsooliga, millel k\xc3\xbcljes nad on. Probleemi p\xc3\xb5hjuseks v\xc3\xa4idetakse olevat PS3 originaalmudelite Blu-Ray seadmete v\xc3\xa4hene t\xc3\xb6\xc3\xb6kindlus ja Sony p\xc3\xbc\xc3\xbcdlus v\xc3\xb5tta neist viimast tarkvarauuenduste abil.\n_START_SECTION_\nGraafiline kasutajaliides\n_START_PARAGRAPH_\nPlayStation 3-l on kasutusel versioon XrossMediaBarist (XMB). XMB-l puudub kahjuks eesti keele tugi. Selles on 9 kategooriat: Kasutaja, Seaded, Muusika, Video, M\xc3\xa4ng, Internet, PlayStationNetwork, S\xc3\xb5brad.\n_START_SECTION_\nS\xc3\xbcsteemitarkvara\n_START_PARAGRAPH_\nPlayStation 3 operatsioonis\xc3\xbcsteem on uuendatav tarkvara. Uuendamiseks on kolm v\xc3\xb5imalust: Interneti kaudu, salvestuseadmelt, millele on uuendus laaditud arvuti abil, ning m\xc3\xb5nel m\xc3\xa4ngul on uuendused kaasas. Samuti oli algselt PS3-dele v\xc3\xb5imalus paigaldada ka teine ops\xc3\xbcsteem lisaks olemasolevale, n\xc3\xa4iteks Linux v\xc3\xb5i Windows. See v\xc3\xb5imalus kaotati koos SLIMi m\xc3\xbc\xc3\xbcgile tuleku ja uuendus 3.21-ga. P\xc3\xb5hjuseks toodi, et kasutajad saaksid keskenduda m\xc3\xa4ngimisele.\n_START_SECTION_\nSIXAXIS\n_START_PARAGRAPH_\nSony esitles PlayStation 3-le m\xc3\xb5eldud juhtmevaba juhtseadet Sixaxes E3 2006 showl ning t\xc3\xb5i selle m\xc3\xbc\xc3\xbcki 11. novembril 2006. See oli kaasas iga uue konsooliga ja m\xc3\xbc\xc3\xbcgil ka eraldi. See on edasiareng PlayStation 2 DualShock 2 juhtseadmest. Olgugi et uus juhtpult on disainilt sarnane \xe2\x80\x93 sama kuju, nupud ja paigutus \xe2\x80\x93, on tehnikas p\xc3\xa4ris mitu uuendust. Konsooliga \xc3\xbchendamiseks kasutatakse Bluetooth-tehnoloogiat v\xc3\xb5i USB-kaablit. Pult tunneb liikumist kuuel teljel. Analoogkangide t\xc3\xa4psus on suurendatud 8-bitisest 10-bitiseks.\n_START_SECTION_\nDUALSHOCK 3\n_START_PARAGRAPH_\n2007. aasta Tokyo Game Showl esitles Sony Dualshock 3 juhtseadet asendamaks Sixaxist. M\xc3\xbc\xc3\xbcgile tuli ta koos uute konsoolimudelitega Jaapanis 11. jaanuaril 2008, P\xc3\xb5hja-Ameerikas 2. aprillil 2008, Euroopas 2. juulil ning konsoolidega hakati seda kaasa panema 30. oktoobril. Dualschock 3 suurim erinevus v\xc3\xb5rreldes Sixaxsisega on vibratsiooni funktsioon.\n_START_SECTION_\nPlayStation Move ehk liikumistundlik m\xc3\xa4ngimine\n_START_PARAGRAPH_\nPlayStation Move on Sony Computer Entertainmenti loodud liikumistundlik (motion-sensing) kontroller PlayStation 3 konsoolile. Lisaks Move kontrollerile on vaja ka PlayStation Eyed (PlayStation 3 jaoks disainitud USB-kaamera), et kasutada liikumistundliku m\xc3\xa4ngimise v\xc3\xb5imalusi. Lisaks tuli m\xc3\xbc\xc3\xbcgile ka Move Navigation kontroller, mida on m\xc3\xb5ne m\xc3\xa4ngu jaoks lisaks vaja, et asendada tavalise Sixaxes t\xc3\xbc\xc3\xbcpi kontrolleri vasakut poolt. Move pult koosneb eri v\xc3\xa4rvides helendavast \xc3\xbcmmargustest peadest, mida j\xc3\xa4lgib kaamera, tavap\xc3\xa4rastest PlayStationi nuppudest, kolmeteljelisest kiirendus m\xc3\xb5\xc3\xb5tjast, kolmeteljelisest nurgam\xc3\xb5\xc3\xb5tjast ning USB kaudu laetavast liitium-ioonakust. PlayStation Move tehnoloogia otsesteks konkurentideks on Wii Remote koos Wii MotionPlusiga ja Microsoft Kinect._NEWLINE_Move kontrollerit ja vajalikku tarkavara hakati Sonys arendama juba aastal 2001, kuid esmakordselt valmis kujul j\xc3\xb5udis see publiku ette showl E3 2009. M\xc3\xbc\xc3\xbcgile tuli see Euroopas ja Aasias 15. septembril 2010, P\xc3\xb5hja-Ameerikas 17. septembril 2010 ning Jaapanis 21. oktoobril 2010.\n_START_SECTION_\n3D\n_START_PARAGRAPH_\nEsmakordselt tutvustati stereoskoopilist 3D-d aastal 2009 Consumer Electronics Showl. S\xc3\xbcsteemitarkvara uuendus 3.30 valmistas konsooli ette 3D-m\xc3\xa4ngudeks ja uuendus 3.50 3D-filmide vaatamiseks. 3D-v\xc3\xb5imaluste kasutamiseks peab olema stereoskoopilist 3D-d toetav teler ja m\xc3\xa4ngud peavad olema eelprogrammeeritud v\xc3\xb5i hiljem uuendatud 3D-toega.\n_START_SECTION_\nM\xc3\xbc\xc3\xbck ja tootmiskulud\n_START_PARAGRAPH_\nPlayStation 3 algne hinnanguline tootmiskulu oli umbes 805 USD 20 GB mudeli puhul ja 840 USD 60 GB mudelil. Sellegipoolest m\xc3\xbc\xc3\xbcdi neid hinnaga vastavalt 499 USD ning 599 USD tuues iga konsooli pealt kahju keskeltl\xc3\xa4bi 250 USD. See t\xc3\xb5i kaasa peaaegu 2 miljardi USD suuruse kahju Sony Computer Entertainmentile aastal 2006._NEWLINE_Jaanuaris 2008 teatas SCE juht Kaz Hirai, et PS3-ga plaanitakse kasumisse j\xc3\xb5uda 2009. aasta alguseks ja esimese 9 aastaga loodetakse m\xc3\xbc\xc3\xbca v\xc3\xa4hemalt 150 miljonit konsooli, et edestada PlayStation 2. Jaanuaris 2009 teatas Sony, et kasumisse j\xc3\xb5uti 2008. aasta viimases kvartalis._NEWLINE_PlayStation 3 v\xc3\xa4ljatulekust saadik on tema tootmiskulud k\xc3\xb5vasti langenud t\xc3\xa4nu eemaldatud komponentidele (PlayStation 2 m\xc3\xa4ngude tugi) ja komponentide hinna langusele. Celli mikroprotsessori hinda v\xc3\xa4hendas k\xc3\xb5vasti \xc3\xbcleminek 65\xc2\xa0nm tehnoloogiale ning ka Blu-Ray dioodide hind on langenud. Jaanuaris 2008 oli \xc3\xbche konsooli tootmiskulu juba 400 USD ja augustiks 2009 vaid 240 USD.\n_START_SECTION_\nPiraatlus\n_START_PARAGRAPH_\nPiraatlus PlayStation 3 puhul hakkab vaikselt looma. Sony on aga selle eest hoolitsenud v\xc3\xa4ga t\xc3\xb5husate turvakoodidega, online v\xc3\xb5imalustega (vaid orginaalm\xc3\xa4nge saab m\xc3\xa4ngida v\xc3\xb5rgus) ning Blu-Ray tehnoloogia abil (Blu-Ray plaadid ja kirjutid olid PS3 m\xc3\xbc\xc3\xbcgile tulles \xc3\xa4\xc3\xa4rmiselt kallid, et iga kasutaja neid ei j\xc3\xb5uaks osta). Siiski n\xc3\xa4gi augustis 2010 ilmavalgust USB-seade PlayStation Jailbreak. Seadmel on lisaks programm Backup Manager, mis v\xc3\xb5imaldab m\xc3\xa4ngudest teha tagavara koopiaid, mida saab salvestada sisemisele v\xc3\xb5i v\xc3\xa4lisele k\xc3\xb5vakettale. Selle aja jooksul, mis seade on eksisteerinud, on temast tehtud palju kloone, n\xc3\xa4iteks PS3 Key ja PS3 Break. Siiski ei suuda need seadmed kaasas k\xc3\xa4ia konsooli tarkvara uuendustega. Iga kord, kui arendajad olid j\xc3\xb5udnud l\xc3\xa4hedale praeguse s\xc3\xbcsteemi turvalisuse murdmisele, lasi Sony v\xc3\xa4lja uuenduse. See t\xc3\xa4hendas, et piraatm\xc3\xa4nge polnud v\xc3\xb5imalik v\xc3\xb5rgus m\xc3\xa4ngida. Seadme abil oli v\xc3\xb5imalik jooksutada ka muud tarkvara, millel puudub litsents. Aga on tulnud v\xc3\xa4lja ka teisi seadmeid, millega saab konsooli "jailbreakida". \xc3\x9cks n\xc3\xa4ide oleks E3 Flasher, mille abil saab PlayStation 3 konsooli emaplaadil oleval NOR v\xc3\xb5i NAND v\xc3\xa4lkm\xc3\xa4lu \xc3\xbcmber programmeerida, et konsooli saaks taastada vanemale tarkvarale ja kohandatud tarkvara paigaldada. E3 Flasher oli k\xc3\xb5ige populaarsem viis konsooli peal kohandatud tarkvara joosta. 3.55 tarkvara oli viimane tarkvara versioon konsoolil mille kaudu saab s\xc3\xbcsteemile paigaldada kohandatud tarkvara. K\xc3\xb5ige uuem viis konsooli piraatluse v\xc3\xb5imeliseks tegemine on uus tarkvara exploit nimega PS3Xploit. Selle tarkvaraga saab konsooli jailbreakida k\xc3\xb5ige uuemal tarkvara versioonil 4.82 kiiresti ilma et peaks ostma kiibi programmeerijat nagu E3 Flasher. Praegu saab m\xc3\xa4ngida piraatm\xc3\xa4nge isegi internetti kaudu ainult v\xc3\xa4ikese riskiga et su PSN konto termineeritakse. Seda saab teha uuendades konsooli kohandatud tarkvarale, mille versioon on v\xc3\xb5rdne k\xc3\xb5ige uusima Sony tarkvaraga. Piraatlus hakkab kindlasti PS3Xploiti t\xc3\xb5ttu suurenema ning Sony on ka konsooli tootmise l\xc3\xb5petanud, mis t\xc3\xa4hendab ka v\xc3\xa4hem uuendusi Sony poolt.'